Russerne avlyser norsk vinterferie

Svak rubel og økonomisk usikkerhet gjør at det blir langt færre russere å se i norske skibakker denne sesongen.

BLIR HJEMME I ÅR: Rubelraset gjør at de fleste russere foretrekker å tilbringe årets vinterferie i hjemlandet. Her er Russlands statsminister Dmitry Medvedev sammen med president Vladimir Putin ved skistedet Krasnaya Polyana ved Sochi i Russland. Vis mer byoutline Alexei Nikolsky

Publisert: Oppdatert: 3. januar 2015 08:56 , Publisert: 3. januar 2015 08:14

– Henvendelsene fra russiske turoperatører har gått betraktelig ned, og noen av selskapene har gått konkurs, sier Kenneth Larsen, markedsansvarlig hos Skistar Hemsedal.



Hemsedal og Trysil er blant de mest populære reisemålene for russiske skiturister. Innovasjon Norge regner med at antall besøk fra Russland i år vil falle med 50 prosent.

Kenneth Larsen, markedsansvarlig, Skistar Hemsedal. Vis mer byoutline Privat

– Kjærkomne gjester



Kun 3 prosent av russerne legger ferien til utlandet i år. Fall i oljeprisen kombinert med vestlige sanksjoner har sendt den russiske rubelen i fritt fall de siste månedene, og hverdagen har blitt tøffere for russere flest.

– Totalt i overnattingsstatistikken er ikke russere en ekstremt stor gruppe, men de har blitt stadig viktigere, spesielt på skistedene, sier Hilde Charlotte Solheim, direktør for Virke reiseliv og kultur.

– Russiske turister bruker ofte mye penger og kommer i store familiegrupper også utenom de norske feriene, så det er klart at russerne har vært kjærkomne gjester, sier Solheim.



I fjor besøkte i overkant av 161.000 russere Norge, og tallet har økt de siste årene. Nå ser det ut til å snu.

Turoperatørene konkurs

30 prosent av alle reisebyråer og turoperatører i Russland vil legge ned sin virksomhet i løpet av 2015, viser prognosene til foreningen for russiske turoperatører, ATOR. Det betyr at etterspørselen etter utenlandsturer i det midtre prissjiktet kan falle så mye som 80 prosent.



Les også Slik rammes norske bedrifter i Russland

I Hemsedal har de like mange direktebestillinger fra russiske gjester, men turoperatørene har blitt færre.

– Totalt har vi hatt en nedgang på omtrent 350 gjestedøgn. Det har vært et tøft år for russisk reiselivsnæring i år. Vi jobber langsiktig på det russiske markedet og har stor tro på at det kommer til å vokse igjen, sier Kenneth Larsen i Skistar Hemsedal.

FÆRRE RUSSERE: I bakkene i Hemsedal vil det bli mindre russisk trafikk i år. Vis mer

Færre besøk i Nord-Norge



– Vi ser helt klart en nedgang i antall besøk fra Russland, sier Claus Bergersen i barentssekretariatet til E24.

Reiselivet i Nord-Norge har ikke kartlagt hvor stor nedgangen er, men ifølge Bergersen har generalkonsulatet i Murmansk utstedt 25 prosent færre visum til Norge enn i fjor.



I Kirkenes har de merket at russernes grensehandling, eller «Ivan-handel», har avtatt.



– Vi har litt andre typer turister her enn skiresortene i Sør-Norge, men vi kommer nok til å merke det enda mer til sommeren når fisketuristene pleier å komme fra Russland, tror Bergersen.

Les også – Reiseliv kan bli større enn olje og gass i Finnmark

Han tror økonomiske problemer kombinert med vestens sanksjoner gjør det både dyrere for russerne å feriere her, og at de kanskje ikke føler seg like velkomne som før.

Frykter avbestillinger til våren



FISKEGLADE TURISTER: Mange kommer fra Russland til Nord-Norge for å fiske. Vis mer

– Vi har en del russere på besøk, og kommende sesong er nå fullbooket, sier Thor Sverre Hansen som driver turselskapet Nordkapp Havfiske.

Han tror det kan komme noen avbestillinger når våren nærmer seg.

– Det er vanskelig å spå, men jeg har jo tenkt tanken. Jeg snakket med en stamkunde fra Russland senest i romjulen, og jeg skjønte at han var litt bekymret. Men han avbestilte ikke, sier Hansen.

Han håper at eventuelt russisk frafall vil veies opp med stadige flere henvendelser fra tyske turister nå som kronekursen lokker europeerne til Norge.

Russiske turister svikter globalt



Det er ikke bare i Norge reiselivsbransjen merker at færre russere drar på ferie i år.

I Finland anslås det en nedgang på 20 prosent i besøk fra nabolandet i nyttårsferien, ifølge YLE.

Feriestedet Crowne Plaza Hotel i Ein Boqeq, ved Dødehavet i Israel kunne bare fylle 15 rom med russiske gjester i år. I fjor var det 150, skriver Bloomberg.



Generelt forventer israelerne at en femtedel av deres nest største turistgruppe etter amerikanerne vil holde seg hjemme det kommende året.

PÅ SKIFERIE HJEMME: Russere flest har heller ikke planer om å reise på ferie i sitt eget land i år. President Vladimir Putin oppfordrer de som skal, å legge besøket til Sochi ved Svartehavet i år. Vis mer byoutline Dmitry Astakhov

Thailand har også hatt storinnrykk fra Russland i vintermånedene. Men fra august til november i år har antall russiske besøk falt med mer enn 20 prosent, ifølge Financial Times.



Andre skisteder i Europa som alpene har også problemer med å fylle hotellene, og bookinger fra Russland til de store skiferiestedene har sunket med 30 prosent, skriver The Telegraph.



– Åpenbar effekt

– Norge er et typisk høykostland, og de som kommer hit, har ofte kjøpt seg en ganske kostbar ferie. De rikeste turistene, eller «high end»-markedet er mer uavhengig av svingninger enn det midterste prissegmentet, sier Hilde Charlotte Solheim i Virke.

– Men usikkerheten i Russland er nå såpass dramatisk at det kan ramme også de rikeste på lengre sikt, tror Solheim.

Hun viser til «bråstoppen» i norsk reiseliv da finanskrisen skremte mange europeere til å bli hjemme i 2008- 2009.

Les også – Det blir invasjon av svensker

– Vi pleier å si at vi vet ikke hvordan sommersesongen blir før dørene går opp på bussene. Men det er små marginer i bransjen, og det at mange operatører i Russland nå gir seg vil ha en åpenbar effekt, sier Solheim.

Hilde Charlotte Solheim, direktør for reiseliv og kultur i hovedorganisasjonen Virke. Vis mer byoutline Erlend Aas

Kan bli litt billigere



Som i Hemsedal og Nord-Norge er det mange som satser på at turister fra andre land kan fylle russernes tomrom en stund fremover.

For selv om russerne sliter, er det mange andre som kan nyte godt av den lave kronekursen.

– Det skal veldig mye til at man ikke kan hente seg inn igjen selv om det russiske markedet er dårlig nå. Vi har en veldig gunstig utvikling i kronekursen samtidig som det europeiske markedet har tatt seg opp igjen, sier Hilde Solheim.

– Så det blir ikke billigere skiferie i Norge nå, for å lokke til seg andre turister når russerne uteblir?

– Alpinstedene har en veldig dynamisk prising, og usolgte sengeplasser og ekstra kapasitet kan gi utslag i noe lavere priser. Men det er begrenset hva man kan ta inn igjen ved å sette ned prisene. Man vil nok heller satse mer i andre markeder som Storbritannia og Danmark for å ha en buffer når russerne forsvinner, tror Solheim.

Les også:

Bekrefter at sanksjoner er årsaken til utsatt Russland-avtale– Nervøs Putin knebler sine kritikereRusslands økonomi krympet for første gang siden 2009Dette er verdens mest moderne turisthytte